‘क्षण’ की यह ‘फेटिश’ अज्ञेय तक ही सीमित नहीं है. विजयदेव नारायण साही की ‘नितान्त सामयिकता का नैतिक दायित्व’ भी अन्ततः ‘क्षण’ का ही दायित्व है. धर्मवीर भारती के अन्धायुग’ के प्रभु भी सृजन और रस के ‘क्षण’ में ही जीवित होने का सन्देश देते हैं. ‘चक्रव्यूह’ के कुँवर नारायण का इतिहास-बोध भी ‘क्षण’ को ही सपने में जीवित रखने का प्रयास है. प्रयाग के साहित्यकार सम्मेलन की कविता गोष्ठी में रघुवीर सहाय ने भी ‘प्रयोग’ तथा ‘अन्वेषण’ को ‘कलात्मक अनुभूति का क्षण’ घोषित किया. इन थोड़े से सांकेतिक उदाहरणों से स्पष्ट हो सकता है कि नये कवियों में किस हद तक ‘क्षण’ की ‘फेटिश’ है. अब यदि इस शोरगुल से रोब खाकर कुछ अबोध कवि अपनी कविताओं में गाहे-बे-गाहे ‘क्षण’ शब्द को जड़ देते हैं तो नयी कविता के पुराने कवि चौंकते क्यों हैं? यदि उन्हीं के शब्दों में उनसे कहा जाय कि ‘मेरे आह्वान से अगर प्रेत जागते हैं. मेरे सगो, मेरे भाइयों! तो तुम चौंकते क्यों हों ? मुझे दोष क्यों देते हो? वे तुम्हारे ही तो प्रेत हैं.’